《初秋同杨国贤太监耀珠巴戬少监子贞监丞暨僚属重汎湖游西山》
元代·周伯琦

清商应候琯，凉飔涤炎歊。兰台多暇佚，西郊共消摇。

凌晨拂星多，适兴宁辞遥。稼宝丰黄云，击壤喧髦髫。

重峦霏湿翠，澄湖莹冰绡。朱华拥绿衣，弄影酣且娇。

菰蒲漾藻景，柳槐咽残蜩。楼船泛中流，雅会崇风标。

华讴振远树，妙舞惊潜蛟。霁虹驾文漪，飞阁摩层霄。

登临剧赏眺，沿洄屡停桡。累觞互称寿，气合笑语饶。

微云起天际，疏雨鸣林梢。异芳袭四坐，雾里群仙遨。

回头扰扰中，何啻万仞超。人生聚合难，况际休明朝。

同班侍璧府，峨冠听云韶。兹游岂偶尔，三生旧相招。

宛然在瀛岛，孰谓非松乔。羊谢素旷达，李郭真英翘。

欢悰各洒洒，归途尽陶陶。揽胜犹未遍，寻盟更联镳。

作者简介：（1298—1369）饶州人，字伯温，号玉雪坡真逸。周应极子。幼入国学为上舍生，以荫补南海簿，三转为翰林修撰，顺帝至正中累迁参知政事，招谕平江张士诚，拜江浙行省左丞，留平江十余年。士诚灭，乃归，寻卒。仪观温雅，博学工文章，尤以篆隶真草擅名。有《说文字原》、《六书正讹》等。